*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 6ης Ιουλίου 1987

για την έγκριση του προγράμματος σχετικά με τη μεταποίηση και την εμπορία των προϊόντων της αλιείας και της υδατοκαλλιέργειας για την περίοδο 1987-1991 που υποβλήθηκε από την Ισπανία στα πλαίσια του κανονισμού (ΕΟΚ) αριθ. 355/77 του Συμβουλίου

(Το κείμενο στην ισπανική γλώσσα είναι το μόνο αυθεντικό)

(87/396/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5,

Εκτιμώντας:

ότι, στις 17 Μαρτίου 1987, η ισπανική κυβέρνηση κοινοποίησε πρόγραμμα σχετικά με τη μεταποίηση και την εμπορία των προϊόντων της αλιείας και της υδατοκαλλιέργειας για την περίοδο 1987-1991 στα πλαίσια του κανονισμού (ΕΟΚ) αριθ. 355/77 και ότι, στις 25 Μαρτίου 1987, κοινοποίησε συμπληρωματικές πληροφορίες σχετικά με το πρόγραμμα αυτό·

ότι στόχος του εν λόγω προγράμματος είναι ο εκσυγχρονισμός και η αύξηση της παραγωγικότητας στον τομέα της κονσερβοποιίας, η σχετική ανάπτυξη του τομέα των μεταποιημένων προϊόντων και των προϊόντων της υδατοκαλλιέργειας, η διαφοροποίηση της παραγωγής και η βελτίωση της ποιότητας των προϊόντων· ότι, κατά συνέπεια, αποτελεί πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·

ότι η ενδεχόμενη ανάπτυξη της μεταποίησης και της εμπορίας των προϊόντων αλιείας που προκύπτει από την εφαρμογή του προγράμματος, πρέπει να εντάσσεται στο πλαίσιο της προβλεπόμενης εξέλιξης των πόρων καθώς και των επιπτώσεων και στόχων των πολυετών προγραμμάτων προσανατολισμού σχετικά με τον αλιευτικό στόλο και την υδατοκαλλιέργεια στην Ισπανία για την περίοδο 1987-1991· ότι, για το λόγο αυτό, θα πρέπει να προβλεφθεί η δυνατότητα επανεξέτασης του προγράμματος·

ότι οι ισπανικές αρχές πρέπει να προβούν στις ενέργειες που είναι αναγκαίες για τη βελτίωση της παροχής στατιστικών στοιχείων σχετικά με τους τομείς που αφορά το πρόγραμμα· ότι η βελτίωση των στατιστικών στοιχείων έχει σαν αποτέλεσμα την καλύτερη παρακολούθηση του προγράμματος και, κατ' επέκταση, την ακριβέστερη εκτίμηση των επιπτώσεων του προγράμματος στη μεταποίηση και εμπορία των προϊόντων αλιείας στην Ισπανία·

ότι, λαμβάνοντας υπόψη την υπάρχουσα κατάσταση της κοινοτικής αγοράς των κονσερβών σαρδέλας, η παρούσα απόφαση δεν προδικάζει τα κοινοτικά μέτρα τα οποία μπορεί να υιοθετηθούν μελλοντικά στον τομέα αυτό· ότι εν αναμονή αυτών των μέτρων, τα σχέδια που επιφέρουν αύξηση της συνολικής παραγωγής, η οποία δεν συμβαδίζει με τη διαπιστωθείσα εξέλιξη της πραγματικής ζήτησης και της δομής των ανταλλαγών γι' αυτόν τον τύπο προϊόντος, δεν πρέπει να ληφθούν υπόψη κατά τη διάρκεια της εφαρμογής του παρόντος προγράμματος· ότι, κατά την εξέταση των σχεδίων, η Επιτροπή πρέπει να λάβει ιδιαίτερα υπόψη τους στόχους βελτίωσης της ανταγωνιστικότητας των μεταποιητικών μονάδων στην αγορά, την ποιότητα των προϊόντων και τις συνθήκες υγιεινής κατά την παραγωγή·

ότι η κοινοτική αγορά κονσερβών τόνου χαρακτηρίζεται από υψηλό ανταγωνισμό και, κατά συνέπεια, οι επενδύσεις στον τομέα αυτό πρέπει να πραγματοποιούνται με ιδιαίτερη προσοχή προκειμένου να αποφευχθούν δυσκολίες όσον αφορά τη διάθεση των σχετικών προϊόντων·

ότι το πρόγραμμα περιλαμβάνει τα στοιχεία που αναφέροντα στο άρθρο 3 του κανονισμού (ΕΟΚ) αριθ. 355/77, και ότι οι στόχοι που αναφέρονται στο άρθρο 1 του εν λόγω κανονισμού μπορούν να υλοποιηθούν·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη που διατύπωσαν από κοινού η Μόνιμη Επιτροπή Γεωργικών Διαρθρώσεων και η Μόνιμη Επιτροπή Διαρθρώσεων Αλιείας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την επιφύλαξη των διατάξεων που περιλαμβάνονται στο παράρτημα ΙΙ, εγκρίνεται το πρόγραμμα σχετικά με τη μεταποίηση και την εμπορία των προϊόντων της αλιείας και της υδατοκαλλιργειας για την περίοδο 1987-1991 που υποβλήθηκε στις 17 Μαρτίου 1987 από την ισπανική κυβέρνηση στα πλαίσια του κανονισμού (ΕΟΚ) αριθ. 355/77 και συμπληρώθηκε τελευταία στις 25 Μαρτίου 1987, του οποίου τα κύρια στοιχεία περιλαμβάνονται στο παράρτημα Ι.

Άρθρο 2

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 6 Ιουλίου 1987.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 51 της 23. 2. 1977, σ. 1.

(2) ΕΕ αριθ. L 57 της 27. 2. 1987, σ. 6.

ΠΑΡΑΡΤΗΜΑ Ι

ΚΥΡΙΑ ΣΤΟΙΧΕΙΑ ΤΟΥ ΠΡΟΓΡΑΜΜΑΤΟΣ ΣΧΕΤΙΚΑ ΜΕ ΤΗ ΜΕΤΑΠΟΙΗΣΗ ΚΑΙ ΤΗΝ ΕΜΠΟΡΙΑ ΤΩΝ ΠΡΟΪΟΝΤΩΝ ΤΗΣ ΑΛΙΕΙΑΣ ΚΑΙ ΤΗΣ ΥΔΑΤΟΚΑΛΛΙΕΡΓΕΙΑΣ ΓΙΑ ΤΗΝ ΠΕΡΙΟΔΟ 1987-1991, ΠΟΥ ΥΠΟΒΛΗΘΗΚΑΝ ΑΠΟ ΤΗΝ ΙΣΠΑΝΙΑ ΣΤΑ ΠΛΑΙΣΙΑ ΤΟΥ ΚΑΝΟΝΙΣΜΟΥ (ΕΟΚ) αριθ. 355/77 ΤΟΥ ΣΥΜΒΟΥΛΙΟΥ

1. Αντικείμενο του προγράμματος

Ανάπτυξη της μεταποίησης και της εμπορίας των προϊόντων της αλιείας και της υδατοκαλλιέργειας.

2. Καθορισμός της σχετικής ζώνης

Το σύνολο του εδάφους της Ισπανίας.

3. Διάρκεια του προγράμματος

Το πρόγραμμα καλύπτει την περίοδο από την 1η Ιανουαρίου 1987 έως τις 31 Δεκεμβρίου 1991.

4. Στόχοι του προγράμματος

Οι επιδιωκόμενοι στόχοι είναι:

- ο εκσυγχρονισμός και η βελτίωση του δικτύου διανομής των προϊόντων με σκοπό τη βελτίωση της ποιότητας των προϊόντων,

- ο εκσυγχρονισμός και η αύξηση της παραγωγικότητας του τομέα της κονσερβοποιίας,

- μια σχετική ανάπτυξη του τομέα των μεταποιημένων προϊόντων και των προϊόντων της υδατοκαλλιέργειας έτσι ώστε να ληφθεί υπόψη η εξέλιξη της ζήτησης,

- η διαφοροποίηση της παραγωγής μεταποιημένων προϊόντων.

5. Προβλεπόμενες ενέργειες και προτεραιότητες

Μέσα στο γενικό πλαίσιο του προγράμματος, θα δοθεί ειδική έμφαση στις ακόλουθες ενέγειες:

- Όσον αφορά την πρωτογενή εμπορία:

- να εξασφαλισθεί η ύπαρξη επαρκούς αριθμού διαρθρώσεων ως προς την εμπορία και τη διατήρηση καθώς και η γεωγραφική κατανομή κατά τρόπο ώστε να υπάρχει καλύτερη σχέση μεταξύ της παραγωγής και της διαχείρισης της αγοράς,

- να τελειοποιηθεί και να βελτιωθεί το σημερινό σύστημα λειτουργίας των αγορών πρωτογενούς εμπορίας καθώς και η διαφάνεια του εν λόγω συστήματος,

- να βελτιωθεί η ποιότητα και η παρουσίαση των προϊόντων, καθώς και η διανομή μέσω ενός κατάλληλου δικτύου μεταφοράς,

- να εξασφαλιστεί η ποιότητα των προϊόντων από υγειονομική άποψη.

- Όσον αφορά τη μεταποίηση και τη δευτερογενή εμπορία:

1. επιμέρους τομέας των κονσερβοποιημένων και ημικονσερβοποιημένων σαρδελλών:

- αύξηση της παραγωγικότητας,

- ορθολογική οργάνωση των παραγωγικών διαδικασιών,

- τεχνολογική αναδιάρθρωση σε μεγάλη κλίμακα και συγκέντρωση των βιομηχανιών στην περιοχή των Καναρίων Νήσων·

2. επιμέρους τομέας των εγκαταστάσεων μεταποίησης:

- βελτίωση των εργασιών παρασκευής της βιομηχανίας,

- προσαρμογή του επιμέρους τομέα στις υγειονομικές προδιαγραφές,

- εγκατάσταση νέων βιομηχανιών υψηλής τεχνολογίας, με σκοπό την παρασκευή νέων προϊόντων·

3. επιμέρους τομέας των προϊόντων που προέρχονται από την υδατοκαλλιέργεια και την ιχθυοκαλλιέργεια στην ηπειρωτική χώρα:

- ενίσχυση της βιομηχανοποίησης της εκτροφής πέστροφας·

4. επιμέρους τομέας της τελικής εμπορίας:

- δημιουργία νέων αγορών χονδρικής πώλησης και αναμόρφωση άλλων αγορών προκειμένου να προσαρμοσθούν στις νέες υγειονομικές και τεχνικές προδιαγραφές. 6. Προβλέψεις χρηματοοικονομικού χαρακτήρα

Το συνολικό ποσό των προβλεπόμενων επενδύσεων κατά τη διάρκεια του προγράμματος ανέρχεται περίπου σε 46 εκατομμύρια πεσέτες (δηλαδή περίπου 315 εκατομμύρια ECU), και κατανέμεται ως εξής:

1.2.3 // // // // // εκατομμύρια

πεσέτες

// εκατομμύρια

ECU (1) // // // // // // // Πρωτογενής εμπορία: // // // - Ιχθυόσκαλες // 2 569,7 // 17,7 // - Ψύξη // 2 393,1 // 16,5 // - Ψυκτικές εγκαταστάσεις και εγκαταστάσεις αποθεματοποίησης χωρίς ψυκτικά μηχανήματα // 7 000,0 // 48,0 // - Εισαγωγή πληροφορια // 1 421,5 // 9,8 // // // // Σύνολο

// 15 932,7 // 109,5 // // // // Δευτερογενής εμπορία: // // // // // // - Κονσερβοποιημένες, ημικονσερβοποιημένες σαρδέλες // 8 217,0 // 56,3 // - Μεταποιημένα προϊόντα (κατεψυγμένα έτοιμα φαγητά) // 18 127,0 // 125,2 // - Θαλάσσια ιχθυοκαλλιέργεια στην ηπειρωτική χώρα // 474,5 // 3,0 // - «Τελική» εμπορία // 3 125,0 // 21,5 // // // // // // // Σύνολο

// 29 943,5 // 206,0 // // //

(1) 1 ECU = 144,812 πεσέτες (τιμή την 1η Μαρτίου 1987).

Τα χρηματοοικονομικά στοιχεία καθώς και η κατανομή μεταξύ των διαφόρων τύπων επενδύσεων έχουν ενδεικτικό χαρακτήρα.

ΠΑΡΑΡΤΗΜΑ ΙΙ

1. Η Επιτροπή διαπιστώνει ότι το πρόγραμμα που υποβλήθηκε από την κυβέρνηση της Ισπανίας, το οποίο αποτελεί το πλαίσιο των μελλοντικών κοινοτικών ή εθνικών χρηματοδοτικών παρεμβάσεων για το σχετικό τομέα, αποτελεί κατάλληλη βάση για την ανάπτυξη της μεταποίησης και της εμπορίας των προϊόντων της αλιείας και της υδατοκαλλιέργειας.

2. Η Επιτροπή υπογραμμίζει τη σημασία της μελλοντικής ανάπτυξης των πόρων καθώς και των στόχων και της εφαρμογής πολυετών προγραμμάτων προσανατολισμού για τους τομείς του αλιευτικού στόλου και της υδατοκαλλιέργειας όσον αφορά την ανάπτυξη της μεταποίησης και της εμπορίας των προϊόντων αλιείας. Η Επιτροπή επιφυλάσσει το δικαίωμα να επανεξετάσει το παρόν πρόγραμμα έτσι ώστε να μπορούν να ληφθούν καταλλήλως υπόψη το στάδιο εξέλιξης των πόρων και τα διαρθρωτικά μέτρα όσον αφορά τον αλιευτικό στόλο και την υδατοκαλλιέργεια στην Ισπανία που προβλέπονται για την περίοδο 1987-1991, σε συνάρτηση με τον τομέα της μεταποίησης και της εμπορίας των προϊόντων αλιείας.

3. Η Επιτροπή εφιστά την προσοχή των ισπανικών αρχών στην ανάγκη βελτίωσης παροχής στοιχείων, ιδίως στατιστικών, σχετικά με τους τομείς που αφορά το παρόν πρόγραμμα. Κατά την εφαρμογή του προγράμματος αυτού, θα πρέπει να ληφθούν εκ μέρους των ισπανικών αρχών μέτρα με σκοπό τη βελτίωση των εν λόγω στοιχείων έτσι ώστε να υπάρχουν πληρέστερες πληροφορίες όσον αφορά τη μεταποίηση και την εμπορία των προϊόντων αλιείας στην Ισπανία καθώς και την εξέλιξή τους σε σχέση με την εφαρμογή του παρόντος προγράμματος. Στόχος αυτής της παρακολούθησης του προγράμματος είναι η αποφυγή κάθε ενδεχόμενης πλεονασματικής παραγωγής ιδίως στον τομέα της κονσερβοποιίας και των μεταποιημένων προϊόντων.

4. Λαμβάνοντας υπόψη την υπάρχουσα κατάσταση της κοινοτικής αγοράς των κονσερβών σαρδέλας, η Επιτροπή υπογραμμίζει ότι η παρούσα απόφαση δεν προδικάζει τα κοινοτικά μέτρα τα οποία θα μπορούσαν να υιοθετηθούν μελλοντικά για τον τομέα αυτό. Εν αναμονή αυτών των μέτρων, τα σχέδια που επιφέρουν μια αύξηση της συνολικής παραγωγής η οποία δεν θα συμβαδίζει με τη διαπιστωθείσα εξέλιξη της φερέγγυας ζήτησης και της δομής των ανταλλαγών γι' αυτόν τον τύπο προϊόντος, δεν θα μπορούν να ληφθούν υπόψη κατά τη διάρκεια της εφαρμογής του παρόντος προγράμματος. Κατά την εξέταση των σχεδίων η Επιτροπή θα λάβει ιδιαίτερα υπόψη τους στόχους βελτίωσης και ανταγωνιστικότητας των μεταποιημένων μονάδων στην αγορά, την ποιότητα των προϊόντων και της συνθήκες υγιεινής κατά την παραγωγή.

5. Εξάλλου, όσον αφορά τις κονσέρβες τόνου, η Επιτροπή εφιστά την προσοχή των ισπανικών αρχών στο γεγονός ότι υπάρχει πολύ υψηλός ανταγωνισμός σε κοινοτικό επίπεδο γι' αυτό το είδος προϊόντος. Κατά συνέπεια, οι επενδύσεις στον τομέα αυτό θα πρέπει να γίνονται με προσοχή λαμβάνοντας υπόψη τις δυσκολίες που ενδέχεται να προκύψουν κατά την διάθεση κονσερβών τόνου.

6. Η Επιτροπή διαπιστώνει ότι το παρόν πρόγραμμα είναι ιδιαίτερα φιλόδοξο και ότι το ποσό των επενδύσεων που προβλέπεται για την πραγματοποίησή του είναι πολύ υψηλό. Για το λόγο αυτό, η Επιτροπή διερωτάται αν, στην πράξη, θα είναι δυνατόν να τεθεί σε εφαρμογή το εν λόγω πρόγραμμα στο σύνολό του κατά τα επόμενα πέντε έτη, λαμβανομένων ιδίως υπόψη των προβλεπόμενων δημοσιονομικών περιορισμών της Κοινότητας.

7. Η Επιτροπή υπενθυμίζει ότι η προβλέψεις σχετικά με τις επενδύσεις που περιλαμβάνονται στο παρόν πρόγραμμα δεν προδικάζουν την ενδεχόμενη χρηματοδοτική συνδρομή.